text: Úr myndasavninum – Stórur áhugi fyri býliðnum í 1960 árunum
text: #000000
text: Síðan Føroyar komu upp í altjóða fótbólt, er nógv broytt. Eg minnist sum ungur, hvussu stórur áhugi var fyri býliðnum í Havn, tá liðið spældi ímóti hetlendingum, orknoyingum og øðrum liðnum, sum komu til Føroya. Myndin omanfyri er av býliðnum, sum 1969 spældi vinadyst ímóti hetlendingum í Gundadali. Sambært bókini Havnin – fólk og yrki var dysturin fyriskipaður í sambandi við, at peningur skuldi savnast inn til høllina á Nabb, sum hon tá æt.
text: #000002
text: Í 1969 vóru bara fimm lið í meistaradeildini, sum besta deildin æt, onkur segði 1. deild. Kvinnurnar vóru ikki byrjaðar at spæla fótbólt. Liðini meistaradeildini vóru B36, KÍ, HB, TB og VB. Vit skulu fram til 1971, tá ÍF sum fyrsta liðið í Eysturoynni spældi seg upp í bestu deildina. Eru bara fimm lið í meistaradeildini, og liðini spæla heima og útidystir, so spældi hvørt liðið í 1969 bara átta landskappingardystir á sumrinum. Nú spæla tey tíggju liðini 27 landskappingardystir, og Føroyar spæla landsdystir ímóti bestu tjóðum í Europa.
text: #000003
text: Forsíðan á faldara, sum varð gjørdur í 1967 til tess at vísa fólki, hvussu høllin fór at taka seg út í lendinum.
text: #000004
text: Í 1969 vóru hetlingar komnir til Føroya at spæla landsdyst ímóti føroyingum, men hetlendska liðið spældi eisini ein dysti ímóti KÍ í Klaksvík, og so ein dyst ímóti býliðnum í Havn. Hetlendingar vunnu 3-1 á býliðnum í Havn. Heri Nolsøe skeyt føroyska málið. Myndin omanfyri er áhugaverd, tí høllin á Nabb er í 1969 innlokað og varð tikin í nýtslu seinast í 1970. HB, B36, Kyndil, Neistin og Havnar badmintonfelag lótu høllina byggja í tøttum í samstarvi við Tórshavnar kommunu og Føroya landsstýri, sum lótu stuðul til høllina og høvdu umboð í nevndini. Høllin fekk navnið Tórshavnar ítróttar – og samkomuhøll. Nú eigur Tórshavnar kommuna høllina.
text: #000005
text: Á myndini síggja vit eisini húsini hjá Daniellu Olsen, sum er farin um tey 100 árini og býr á Boðanesheiminum. Tey byggja nú áskoðarapláss á langsíðuni á Tórsvøll og niðan ímóti húsunum hjá Daniellu. Mær er sagt, at tá Daniella læt Tórshavnar kommunu húsini, setti Daniella sum treyt, at húsini skuldu standa so leingi, sum hon livdi. Og húsini standa enn.
text: #000006
text: At manna býlið og kanska samansett lið í Eysturoynni ella í Suðuroy er farin tíð, tí liðini spæla nú so nógvar landskappingardystir, og kappingin tí vorðin so lang. Spælarar skulu eisini vera tøkir til nógvu landsdystirnar, so “amatørarnir” havi nóg mikið at takast við á fótbóltsvøllinum.
text: #000007
text: Áhugavert uppískoyti sum Søren Christiansen hevur sent heimasíðuni. Viðmerkingin hjá Sørini ljóðar soleiðis: Tá høllin skuldi byggjast, var gingið hús úr húsi í Havn at savna inn pening. Fólk kundu tekna seg fyri eina upphædd, ið hóskaði teimum at gjalda yvir eitt tíðarskeið, ella lata eina eingangs upphædd. Minnist at beiggi mín og eg fingu tillutað økið frá Skansanum, niðan J. Broncksgøtu og vestur móti Kongabrúnni. Tey flestu húsini mundu lata millum 25 og 50 kr, onkur tó meira, men flestu húsini, vit vóru í, lótu pening.
text: #000009